ΜΝΗΜΕΙΑ – ΣΧΕΣΗ ΣΥΓΧΡΟΝΟΥ ΑΝΘΡΩΠΟΥ ΜΕ ΤΑ ΜΝΗΜΕΙΑ – ΜΑΡΜΑΡΑ ΤΟΥ ΠΑΡΘΕΝΩΝΑ

**ΜΝΗΜΕΙΑ /ΤΑ ΜΝΗΜΕΙΑ ΚΑΙ Η ΣΗΜΑΣΙΑ ΤΟΥΣ / ΜΝΗΜΕΙΑ ΚΑΙ ΣΥΓΧΡΟΝΟΣ ΑΝΘΡΩΠΟΣ**

**ΜΝΗΜΕΙΑ**

**ΕΠΙΣΚΕΨΗ ΟΝΟΜΑΤΟΣ**: Ως μνημεία ορίζονται όλα τα υλικά τεκμήρια της πολιτιστικής κληρονομιάς ενός έθνους ή και της ανθρωπότητας γενικά ανεξάρτητα από την περίοδο της δημιουργίας τους.

**ΣΗΜΑΣΙΑ ΜΝΗΜΕΙΩΝ**

Η γόνιμη προσέγγιση των μνημείων επιδρά ευεργετικά, αφού τα έργα αυτά είναι:

* Τόποι μνήμης:
* Συνδέουν το παρελθόν με το παρόν και το μέλλον αποκαλύπτοντας την αδιάσπαστη συνέχεια του έθνους.
* Ενισχύουν τη φιλοπατρία, την εθνική συνείδηση και την ελληνικότητα
* Συμβάλλουν στην καλύτερη γνωριμία του παρελθόντος (παροχή γνώσεων για τον πολιτισμό του παρελθόντος π.χ. καθημερινός βίος, θρησκεία, καλλιτεχνική δημιουργία, τοπικές συνήθειες κτλ.)
* Καθιστούν δυσχερή τη διαστρέβλωση της ιστορικής αλήθειας.

(…..) δεδομένου ότι η δημιουργία των μνημείων συνδέεται με το λαό που προέβη στην κατασκευή τους, τα μνημεία παρέχουν πολύτιμες πληροφορίες για την ιστορική πορεία του. Ειδικότερα αποκαλύπτουν τα οράματα, τις προσδοκίες και τις απογοητεύσεις του, ενώ συνιστούν αδιάψευστο μάρτυρα της παρουσίας του κατά το παρελθόν του σε περιοχές που ενδεχομένως δεν ανήκουν πλέον στον εθνικό κορμό. Ως εκ τούτου, ενισχύεται η εθνική μνήμη, πιστοποιείται η εθνική ιδιαιτερότητα (έστω κι αν μεταβάλλεται η πολιτισμική ταυτότητα) οριοθετείται με σαφήνεια ο εθνικός υπαρξιακός χώρος και παρέχονται αξιόπιστα τεκμήρια για την αντιμετώπιση ενδεχομένων πλαστογραφήσεων της ιστορίας από γειτονικούς λαούς με ιμπεριαλιστικές διαθέσεις.

* Αισθητοποίηση της ιστορικής συνέχειας του πολιτισμού και της παράδοσης μας
* Συμβολή στη διαμόρφωση της εθνικής μας συνείδησης και συνέχειας.
* Αφορμή για βαθύτερη μελέτη της ιστορίας και του τόπου μας.
* Διευρύνουν τους ορίζοντες, αποτελούν αφορμή για έρευνα και μάθηση.
* Χώροι ομορφιάς (αρμονία, συμμετρία0, αισθητικής απόλαυσης για τους επισκέπτες αλλά και κίνητρα για δημιουργία καλλιτεχνική.
* Θεματοφύλακες αξιών / προτύπων:
* Ο Παρθενώνας συμβολίζει τη δημοκρατία
* Αποτελούν σύμβολα αυτοθυσίας , ηρωισμού, που μυούν στις αξίες του μέτρου, του ανθρωπισμού.
* Σημεία προσέγγισης των λαών: συνιστούν την παγκόσμια κληρονομιά και ωθούν στη συνειδητοποίηση της διαφορετικότητας των λαών και της κοινής μοίρας τους.
* Εστίες προσέλκυσης τουριστών από όλο τον κόσμο, γεγονός που συντελεί στην οικονομική ανάπτυξη της χώρας μας και στην ανύψωση του κύρους της χώρας στο εξωτερικό. Έτσι, δημιουργείται θετική προδιάθεση στη διεθνή κοινή γνώμη, η οποία (στο πλαίσιο μιας μακρόπνοης πολιτικής) είναι δυνατόν να διευκολύνει την προώθηση των εθνικών αιτημάτων.
* Παροχή προτύπων δράσης και συμπεριφοράς
* Ερεθίσματα στη σκέψη και στη φαντασία => γονιμοποίηση της σύγχρονης τέχνης και του πολιτισμού.

**ΣΥΓΧΡΟΝΟΣ ΑΝΘΡΩΠΟΣ ΚΑΙ ΜΝΗΜΕΙΑ**

Σχετικά με το ζήτημα αν σήμερα σεβόμαστε τα μνημεία, αν εκτιμούμε τη σημασία τους, διαπιστώνουμε ότι μια μειοψηφία τα προσεγγίζει όπως τους αξίζει, ενώ η πλειοψηφία δυστυχώς όχι.

**Εκδήλωση φαινομένου:**

* Πολλοί δεν τα επισκέπτονται ποτέ ή η επίσκεψή τους είναι τυπική / επιφανειακή.
* Κυριαρχεί η τουριστική και εμπορευματοποιημένη αντίληψη
* Παρατηρούνται βανδαλισμοί μνημείων
* Δεν προκαλούν συγκίνηση και δέος στους επισκέπτες.
* Εγκατάλειψη μνημείων και αισθητική υποβάθμισή τους λόγω της ανεξέλεγκτης οικιστικής ανάπτυξης και της μαζικής σύγχρονης οικιστικής τυποποίησης (ομοιόμορφες πολυκατοικίες, γιγαντισμός των αστικών κέντρων , έλλειψη χώρων πρασίνου , κυριαρχία του « γκρίζου») που βιάζει την αισθητική αρμονία την οποία εμπνεύστηκε ο καλλιτέχνης.

**Αιτιολόγηση:**

* Η απομάκρυνση από την παράδοση, η προοδοπληξία του σύγχρονου ανθρώπου και η αλαζονεία του για τα επιτεύγματα της τεχνολογίας.
* Το υλιστικό και καταναλωτικό πνεύμα, που προκαλεί αδιαφορία για τα πνευματικά δημιουργήματα, άρα και για τα μνημεία
* Ο εκφυλισμός του σύγχρονου τουρίστα που ενδιαφέρεται , κυρίως, για την διασκέδαση και την εκτόνωσή του. (υλοκρατία, ευδαιμονισμός, ηδονισμός => αδιαφορία για διεύρυνση πνευματικών οριζόντων και εσωτερική καλλιέργεια)
* Η ανεπαρκής εκπαίδευση /αγωγή, η έλλειψη ανθρωπιστικής παιδείας και ουσιαστικής αισθητικής αγωγής.
* Η οικογένεια δεν προσφέρει κατάλληλες παραστάσεις
* Το σχολείο, δίνοντας έμφαση στη χρησιμοθηρική γνώση, αντιμετωπίζει επιδερμικά την παράδοση και αδιαφορεί για την απώλεια του διδακτικού και παιδευτικού χαρακτήρα των εκδρομών.

Πιο συγκεκριμένα:

* Έλλειψη εποπτικών μέσων για τη διδασκαλία των σχετικών μαθημάτων => ανία των μαθητών
* Απαιτείται από τους μαθητές η στείρα απομνημόνευση πληροφοριών σχετικών με μνημεία τα οποία συνήθως δεν πρόκειται να επισκεφθούν
* Οι μαθητές δεν έρχονται σε ουσιαστική σχέση και δε γνωρίζουν τα μνημεία της περιοχές τους.
* Οι επισκέψεις σε μνημεία και αρχαιολογικούς χώρους γίνονται με τρόπο ασυντόνιστο και απρόσφορο για μάθηση με αποτέλεσμα να καταντούν οι εκπαιδευτικές εκδρομές παρωδίες ξεναγήσεων
* Λόγω του τρόπου διδασκαλίας και της μη αξιοποίησης των εκπαιδευτικών εκδρομών οι μαθητές αδυνατούν να κατανοήσουν τη σημασία και την αξία των μνημείων.

Αποτέλεσμα: οι μαθητές αδιαφορούν λόγω άγνοιας και νιώθουν αμηχανία, όταν επισκέπτονται τα μνημεία του τόπου τους. Δυστυχώς, αυτή η στάση δεν τους εγκαταλείπει συνήθως μεγαλώνοντας και από αδιάφοροι μαθητές γίνονται αδιάφοροι ενήλικες.

* Τα Μ.Μ.Ε. προβάλλουν ανεπαρκώς το ιστορικό παρελθόν και την πολιτισμική παράδοση.
* Οι πνευματικοί άνθρωποι αδυνατούν να αφυπνίσουν το λαό σχετικά με την αξία της παράδοσης.

**ΠΡΟΤΑΣΕΙΣ ΕΠΑΝΟΙΚΕΙΩΣΗΣ ΤΩΝ ΜΝΗΜΕΙΩΝ**

Tα μνημεία θα πρέπει να προστατεύονται και να αξιοποιούνται από τους φορείς του κράτους, σε συνεργασία με τις τοπικές κοινωνίες, προκειμένου να είναι εφικτό να αναπτυχθεί η αισθητική συγκίνηση μέσω της επαφής των ατόμων με την πολιτιστική κληρονομιά του παρελθόντος. Αυτό προϋποθέτει την αισθητική καλλιέργεια των ατόμων, έτσι ώστε αυτά να εκτιμούν όχι μόνο την καλαισθησία, αλλά, επίσης, την ιστορική και την πολιτιστική αξία των μνημείων, με αποτέλεσμα να επιζητούν την επαφή τους με τα κοινά. Πρέπει ,αρχικά, να οικοδομηθεί μια βιωματική σχέση των πολιτών με τα μνημεία ώστε να κατανοήσουν τι συνιστά μνημείο και ποιο είναι το δικό τους χρέος απέναντι στα έργα του παρελθόντος. Θα πρέπει να έρχονται σε επαφή όχι μόνο με την τοπική, αλλά με την ευρύτερη εθνική, όπως και με την παγκόσμια πολιτιστική κληρονομία. Κατ’ αυτόν τον τρόπο, θα συνειδητοποιήσουν ότι τα απομεινάρια του παρελθόντος, παρόλο που συνδέονται αμεσότερα με το έθνος τους , είναι οικουμενικής εμβέλειας και αποτελούν κτήμα της ανθρωπότητας συνολικά. Έτσι, θα επέλθει, επίσης η συνειδητοποίηση της κοινής πολιτιστικής ταυτότητας ευρύτερων συνόλων, όπως, για παράδειγμα, των ευρωπαϊκών λαών.

Συγκεκριμένα:

1. **ΕΚΠΑΙΔΕΥΣΗ – ΜΝΗΜΕΙΑ**

Επιδιωκόμενοι στόχοι:

* Να γνωρίσουν οι νέοι τα μνημεία
* Να δεχτούν τις αισθητικές επιδράσεις που άσκησαν στα έργα μεταγενέστερων εποχών, ώστε να μπορούν να παρακολουθούν και να κατανοούν τις τεχνοτροπίες και την εξέλιξή τους.
* Να διαμορφώσουν μια βιωματική – όχι μόνο θεωρητική – σχέση με το παρελθόν
* Να μάθουν να χαίρονται την παρουσία των μνημείων στο περιβάλλον
* Να μάθουν να αγαπούν και να προστατεύουν το περιβάλλον. Τα ελληνικά μνημεία, εναρμονισμένα με το ελληνικό φυσικό κάλλος, το αναδεικνύουν και αναδεικνύονται από αυτό.
* Να τα αξιοποιούν και να τα προστατεύουν σε συνεργασία με τους υπεύθυνους κρατικούς φορείς
* Να εξοικειωθούν με την εθνική κληρονομιά τους κααι να συνειδητοποιήσουν την εθνική και την ευρωπαϊκή πολιτιστική τους ταυτότητα.

Προτεινόμενοι εκπαιδευτικοί τρόποι:

* Σύνδεση των μνημείων με τη διδασκαλία μαθημάτων όπως είναι η Ιστορία, Γεωγραφία, τα Θρησκευτικά, ακόμη και τα Μαθηματικά ( διαθεματικότητα)
* Να χρησιμοποιούνται τα απαραίτητα εποπτικά μέσα και να εξαπλωθεί η χρήση τους σε όλα τα σχολεία της επικράτειας
* Να αξιοποιηθούν κατά τη διδασκαλία οι νέες τεχνολογίες - ηλεκτρονικοί υπολογιστές, διαδίκτυο ( π.χ. εικονικές ξεναγήσεις σε μουσεία, αναπαράσταση μνημείων, αξιοποίηση πλούσιου πληροφοριακού υλικού κτλ.)
* Να επισκέπτονται και να αποκτούν οι μαθητές βιωματική σχέση πρώτα με τα μνημεία του τόπου τους ( βιωματικότητα) επειδή με το βίωμα γεννιέται η αγάπη για την έρευνα και τη γνώση. Η επίσκεψη στους ιστορικούς χώρους μυούν τους μαθητές στην ιερότητα των χώρων και οι μαθητές βιώνουν συγκίνηση από τη ζωντανή επαφή με τα δημιουργήματα των προγόνων ( συναισθηματική μέθεξη)
* Να οργανώνονται εκπαιδευτικές εκδρομές σε αρχαιολογικούς χώρους για τους οποίους έχει γίνει διδασκαλία στην τάξη και με χρονική συνάφεια τέτοια ώστε το γνωστικό υλικό να είναι διαθέσιμο στη μνήμη των μαθητών, ώστε να είναι ενεργοί ακροατές κατά την ξενάγηση.
* Να συμμετέχουν οι μαθητές στην προετοιμασία των εκπαιδευτικών εκδρομών , να συντάσσουν ενημερωτικά φυλλάδια, να διενεργούν ομαδικές /διαθεματικές εργασίες και παρουσιάσεις στην ολομέλειαα της τάξης ή της σχολικής κοινότητας
* Να γενικευθούν προγράμματα υιοθέτησης των μνημείων ( δες σχολικό βιβλίο σελίδα 147) της πόλης τους ή της ευρύτερης περιοχής άγνωστα στο ευρύ κοινό
* Πολιτιστικές ανταλλαγές με άλλες ευρωπαϊκές χώρες, ώστε να αναδειχθεί η ευρωπαϊκή διάσταση των μνημείων.

Παράθεμα:

(….) χρειάζεται να ληφθεί μέριμνα , ώστε να παρέχονται ισχυρά βιώματα στους μαθητές, δια των οποίων θα εξοικειώνονται από την πρώτη σχολική ηλικία στη συναναστροφή με τα μνημεία. Η επιδίωξη αυτή είναι εφικτό να πραγματωθεί μέσα από πλήθος μαθημάτων που ήδη διδάσκονται στην εκπαίδευση ( π.χ. Ιστορία, Θρησκευτικά, Λογοτεχνία, Γεωγραφία, Μελέτη περιβάλλοντος κλπ), τα εγχειρίδια των οποίων πρέπει να εμπλουτιστούν με περισσότερες φωτογραφίες, εικόνες , σχεδιαγράμματα. Επιπλέον, το πληροφοριακό υλικό που αφορά στα μνημεία θα πρέπει να μην εξαντλείται στην τυπολατρική και σχολαστική παράθεση δεδομένων αναφορικά με την τεχνοτροπία, το ρυθμό, ή τα βιογραφικά των δημιουργών. Αντίθετα, είναι απαραίτητο τα μνημεία να προσεγγίζονται ως προϊόντα εποχής.

Πέρα, όμως , από το παρελθόν, τα μνημεία πρέπει να συνδέονται και με το παρόν. Με άλλα λόγια, είναι σημαντικό να κατανοούν οι μαθητές πώς ένα μνημείο επηρέασε τις μετέπειτα από αυτό εξελίξεις ή πώς σχετίζεται με τη σύγχρονη πραγματικότητα. Έτσι, οι μαθητές θα είναι σε θέση να αντιλαμβάνονται τη συνέχεια της εθνικής παράδοσης και τη ροή της μέσα στο χρόνο, και θα συνδέονται βιωματικά με το συγκεκριμένο μνημείο.

Επίσης, χρειάζεται να ληφθεί μέριμνα, ώστε , σε κάθε περίπτωση να εξασφαλίζεται η κατάλληλη προετοιμασία των εκπαιδευτικών επισκέψεων. Αυτή είναι δυνατό να επιτευχθεί, αρχικά, μέσω των προσπαθειών των εκπαιδευτικών, οι οποίοι καλούνται να δώσουν βασικές πληροφορίες μέσω και ειδικών εκλαϊκευτικών φυλλαδίων.

Επιπλέον, η προετοιμασία των επισκέψεων χρειάζεται να βασίζεται και στην ενεργοποίηση των ίδιων των μαθητών. Για το σκοπό αυτό θα μπορούσαν να οργανωθούν ομάδες εργασίας που θα παρουσιάζουν σχετικές εργασίες στην τάξη ή στα μνημεία, αξιοποιώντας και το διαδίκτυο, στο οποίο μπορούν να ανατρέξουν για να αναζητήσουν φωτογραφικό υλικό και ιστορικές ή λαογραφικές πληροφορίες.

Κατ’ αυτόν τον τρόπο, οι μαθητές θα επισκέπτονται τα μνημεία με την προσδοκία να αντλούν οι ίδιοι πληροφορίες από τους χώρους αυτούς, σύμφωνα με την προετοιμασία και τις συζητήσεις που έχουν προηγηθεί. Ταυτόχρονα , οι επισκέψεις δίνουν το έναυσμα για πλήθος δραστηριοτήτων, συζητήσεων μετά την επιστροφή στις αίθουσες.

Βεβαίως, η προσπάθεια βιωματικής επανασύνδεσης με τα μνημεία είναι δυνατόν να δρομολογηθεί και μέσω ειδικών εκπομπών και αφιερωμάτων από τα Μ.Μ.Ε. , και ιδίως την εκπαιδευτική τηλεόραση. (…).

( Χ.Σάρρας).

1. Μ.Μ.Ε. – ΜΝΗΜΕΙΑ

Η προσπάθεια επανασύνδεσης με τα μνημεία μπορεί να δρομολογηθεί και μέσω ειδικών εκπαιδευτικών εκπομπών και αφιερωμάτων από τα μέσα μαζικής ενημέρωσης, και ιδίως την εκπαιδευτική τηλεόραση.

3 . ΠΟΛΙΤΕΙΑ /ΤΟΠΙΚΗ ΑΥΤΟΔΙΟΙΚΗΣΗ – ΜΝΗΜΕΙΑ

Οι δήμοι σε συνεργασία με το Υπουργείο Πολιτισμού, μπορούν να οργανώνουν προγράμματα επισκέψεων εκ μέρους των πολιτών, να μεριμνούν για την ανάπλαση και την ανάδειξη των μνημείων, μέσα από τη διασφάλιση ,αλλά και να τα προστατεύουν από κάθε μορφή κινδύνων.

Παράλληλα, είναι σημαντικό να εκπονούν προγράμματα ενημέρωσης των πολιτών, μέσα από εκδηλώσεις, ομιλίες και εκθέσεις, αλλά και να διενεργούν προσπάθειες επανοικείωσης ( π.χ. προγράμματα « υιοθέτησης» μνημείων από σχολεία.

Τέλος, χρειάζεται να προστατεύονται οι παραδοσιακοί οικισμοί, να παρέχονται κίνητρα αναπαλαίωσης ή αναστήλωσης οικιών και αρχοντικών και να λαμβάνονται μέτρα επανασύνδεσης των μνημείων με το φυσικό περιβάλλον τους, έτσι ,ώστε να διαφυλάσσεται η παραδοσιακή αρχιτεκτονική φυσιογνωμία των μνημείων και των διατηρητέων κτισμάτων , τα οποία μαρτυρούν το οδοιπορικό ενός οικισμού σστον ιστορικό χρόνο.

* Να δοθεί έμφαση στον οικοτουρισμό (δες οικεία ενότητα).

**ΜΑΡΜΑΡΑ ΠΑΡΘΕΝΩΝΑ – « ΕΛΓΙΝΕΙΑ» ΜΑΡΑΜΑΡΑ**

Πρόκειται για τα γλυπτά μάρμαρα του Παρθενώνα που απέσπασε στις αρχές του 19ου αιώνα ο λόρδος Έλγιν και τα οποία στο μεγαλύτερο ποσοστό τους βρίσκονται στο Βρετανικό Μουσείο του Λονδίνου. Η ελληνική κυβέρνηση διεκδικεί την επιστροφή των μαρμάρων στον τόπο καταγωγής τους και την έκθεσή τους στο μουσείο της Ακρόπολης.

Α. Επιχειρήματα αγγλικής πλευράς κατά της επιστροφής των Μαρμάρων.

\* Τα μάρμαρα ανήκουν στην Αγγλία, διότι αποκτήθηκαν με άδεια από τη νόμιμη εξουσία της εποχής ( τουρκική) με αδρή πληρωμή.

\* Η μεταφορά τους εκεί υπήρξε ευεργετική, αφού ο Έλγιν τα διέσωσε από την επερχόμενη καταστροφή τους λόγω της κακής χρήσης τους ( π.χ. οι Έλληνες έκαιγαν τους αρχαιολογικούς χώρους για να κάνουν ασβέστη), πολιτικών συνθηκών και φυσικών αιτίων

\* Τα μάρμαρα του Παρθενώνα φυλάσσονται στο Βρετανικό Μουσείο και συντηρούνται σωστά από ειδικευμένο προσωπικό που διαθέτει τις κατάλληλες γνώσεις.

\* Δεν τίθεται ζήτημα οικονομικής εκμετάλλευσής τους. Αποτελούν δείγματα του αρχαίου ελληνικού πολιτισμού που βρίσκονται σε ένα μουσείο με εκθέματα από όλους τους μεγάλους πολιτισμούς της ανθρωπότητας

\* Αν τεθεί ζήτημα επιστροφής των Μαρμάρων, και άλλες χώρες θα διεκδικήσουν την επιστροφή των δικών τους έργων τέχνης και πολιτισμού.

\* Εφόσον παραμένουν στο Βρετανικό Μουσείο, εισπράττουν καθημερινά το θαυμασμό εκατομμυρίων επισκεπτών από ολόκληρη την υφήλιο, που επισκέπτονται μια μητρόπολη όπως το Λονδίνο.

Β. Επιχειρήματα υπέρ της επιστροφής των Μαρμάρων

1. Το αίτημα επιστροφής των Μαρμάρων δεν είναι νομικό , αλλά ηθικό και συνδέεται με την απόδοση δικαιοσύνης, αφού αποτελούν προϊόν κλοπής και αρχαιοκαπηλίας. Εξάλλου πρόκειται για αντικείμενα στενά συνδεδεμένα με την ελληνική αίσθηση ταυτότητας.
2. Η αξίωση της επιστροφής των Μαρμάρων δε γίνεται στο όνομα του Ελληνικού έθνους ή της ελληνικής ιστορίας. Αποτελεί αίτημα της παγκόσμιας διανόησης και γίνεται ουσιαστικά στο όνομα της παγκόσμιας πολιτιστικής κληρονομιάς, γιατί ο Παρθενώνας αποτελεί σύμβολο των αξιών της Ευρώπης.
3. Η επιστροφή των Μαρμάρων δε συνδέεται με τι θέμα της ιδιοκτησίας ούτε σχετίζεται με τα γενικότερα ζητήματα επαναπατρισμού έργων τέχνης στις χώρες προέλευσή ς τους. Αντίθετα, η ελληνική πρόταση αναφέρεται

στην αποκατάσταση της ενότητας των γλυπτών με τη λύση ενός χρόνιου δανεισμού.

1. Το Βρετανικό μουσείο μπορεί να εκθέσει αντίγραφα των μνημείων , που αποτελούν πιστή απόδοση των αυθεντικών.
2. Η αξίωση της επιστροφής των Μαρμάρων δεν είναι ούτε εθνικιστική ούτε μισαλλόδοξη . Απορρέει από την κοινή λογική πως η Ευρωπαϊκή Ένωση δεν μπορεί να συμμετέχει στην αποκατάσταση των μνημείων της Ακροπόλεως και ταυτόχρονα να δέχεται ότι τα μισά από τα αρχιτεκτονικά μέλη και όχι απλώς ο γλυπτός διάκοσμος των μνημείων θα βρίσκονται στο Λονδίνο και τα άλλα μισά στην Αθήνα.
3. Τα Μάρμαρα αυτά ανήκουν στον Παρθενώνα, ένα από τα σημαντικότερα μνημεία του αρχαίου ελληνικού πολιτισμού και είναι στενά συνδεδεμένα με την ελληνική αίσθηση ταυτότητας
4. Τα γλυπτά του Παρθενώνα μόνο στο φυσικό τους χώρο και κάτω από το άπλετο ελληνικό φως μπορούν να αναδείξουν την ομορφιά τους και το μεγαλείο τους. Άλλωστε ο τρόπος έκθεσής τους στο Βρετανικό Μουσείο τα αδικεί, καθώς βρίσκονται γύρω από το εσωτερικό ενός κτηρίου, ενώ η φυσική τους θέση είναι γύρω από το εξωτερικό του Παρθενώνα.
5. Τα γλυπτά, όπως και κάθε άλλο μνημείο κάθε χώρας είναι δεμένα με το συγκεκριμένο τόπο τους αποδίδουν σωστά αυτό για το οποίο φτιάχτηκαν.
6. Με την επιστροφή των Μαρμάρων θα αποκατασταθεί μία ιστορική αδικία που συντελέστηκε πριν 200 περίπου χρόνια. Ήταν παράνομη η απομάκρυνση των Μαρμάρων από τον Παρθενώνα καθώς ο Λόρδος Έλγιν δεν είχε νόμιμο δικαίωμα όπως ισχυρίζονται οι Άγγλοι. Ο Έλγιν δεν είχε άδεια ούτε υπέγραψε φιρμάνι. Βρέθηκε, βέβαια, μια μετάφραση κειμένου που φέρεται ως αυθεντική , η οποία μιλά για μετατόπιση χαραγμένων πλακών και βράχων , αλλά όχι για αφαίρεση τμημάτων του Παρθενώνα και τον κατά κερματισμό του.
7. Κατά το παρελθόν , τα μάρμαρα του Παρθενώνα αποδεδειγμένα έχουν υποστεί φθορά λόγω της έλλειψης γνώσεων των συντηρητών του Βρετανικού Μουσείου ( π.χ. προσπαθούσαν να τα ασπρίσουν με οξύ , έξυναν την επιφάνειά τους ). Ωστόσο και σήμερα , η συντήρηση και η φύλαξή τους είναι ανεπαρκής ( λ.χ. ο επισκέπτης μπορεί να τα αγγίξει). Δεν έχει παρέλθει , άλλωστε , ο καιρός από τότε που το Βρετανικό Μουσείο νοίκιαζε την αίθουσα όπου εκτίθεται η Καρυάτιδα για δεξιώσεις
8. Δεν ευσταθεί το επιχείρημα ότι στην Ελλάδα τα γλυπτά κινδυνεύουν λόγω της ατμοσφαιρικής ρύπανσης και ότι είναι ασφαλή στο Βρετανικό Μουσείου, για τους εξής λόγους:

* Το Μουσείο της Ακρόπολης είναι υπερσύγχρονο
* Τα γλυπτά υπέστησαν στο βρετανικό μουσείο το 1938 πολύ μεγαλύτερες φθορές , από το δραστικό καθαρισμό που τους έγινε, καθώς ξύστηκε η επιφάνειά τους καθιστώντας αδύνατη την αξιοποίησή τους για αρχαιολογική και επιστημονική έρευνα.

**KΡΙΤΗΡΙΟ ΑΞΙΟΛΟΓΗΣΗΣ**

**ΚΕΙΜΕΝΟ I**

**Η προσφορά των μουσείων**

Τα μουσεία αποτελούν ειδικά κτήρια ή χώρους όπου φυλάσσονται, μελετώνται επιστημονικά και εκτίθενται σε κοινή θέα έργα τέχνης, δημιουργίες αναγνωρισμένης αξίας, αντικείμενα από το παρελθόν και, γενικά, ό,τι παρουσιάζει μορφωτικό ενδιαφέρον.

Τα μουσεία βοηθούν τους επισκέπτες να διευρύνουν τα πνευματικά ενδιαφέροντά τους, και να αναβαθμίζουν το μορφωτικό επίπεδό τους. Μάλιστα, τα εκθέματά τους, είναι ταξινομημένα με επιστημονικά κριτήρια, ώστε να εξασφαλίζεται η συνοχή της παρεχόμενης στο κοινό γνώσης και να μπορεί ο επισκέπτης να προσεγγίζει ένα ιδιαίτερο γνωστικό τομέα (π.χ. Φυσικής Ιστορίας, λαϊκή τέχνη κ.ά.) ή μια ορισμένη χρονική περίοδο του παρελθόντος (π.χ. αρχαία, βυζαντινή κ.λ.π.)

Στα μουσεία όλου του κόσμου συρρέουν άνθρωποι από διαφορετικούς τόπους, οι οποίοι αποτελούν φορείς πολύ διαφορετικών πολιτισμών, προκειμένου να προσλάβουν τα μορφωτικά αγαθά που εγγυάται η ποιότητα των εκθεμάτων. Κατ’αυτόν τον τρόπο, ενισχύονται οι γόνιμες διαπολιτισμικές ανταλλαγές.

Επιπρόσθετα, οι πνευματικοί αυτοί δεσμοί οι οποίοι αναπτύσσονται μεταξύ των επισκεπτών και του λαού που φιλοτέχνησε τις δημιουργίες που εκτίθενται στα μουσεία διευκολύνουν τη σύναψη σχέσεων φιλίας και αλληλεγγύης, και συμβάλλουν στην εδραίωση της ειρήνης και στην προαγωγή των ιδεωδών του διεθνισμού.

Το παγκόσμιο ενδιαφέρον που αναπτύσσεται για τα μνημεία αποφέρει, παράλληλα, σημαντικά έσοδα στα κράτη που διαθέτουν σπουδαία εκθέματα και οργανωμένη μουσειακή υποδομή, τόσο άμεσα (με το αντίτιμο των εισιτηρίων) όσο και έμμεσα (δια της ενίσχυσης του τουρισμού και της εισροής ξένου συναλλάγματος).

Σε ό,τι αφορά, ειδικότερα, στα ιστορικά μουσεία, αυτά παρέχουν στον επισκέπτη τη δυνατότητα να έλθει σε επαφή με τα λείψανα μιας μακρινής εποχής. Έτσι, ανασυνθέτει το πλαίσιο ζωής του παρελθόντος, αποκτώντας πραγματολογική γνώση για μια απομακρυσμένη χρονικά περίοδο.

Επίσης, ο άνθρωπος καλλιεργείται πολιτισμικά και αναβαθμίζει τα αισθητικά του κριτήριά του, καθώς διεισδύει στην κουλτούρα του πολιτισμού από τον οποίο παρέχονται τα εκθέματα.

Παράλληλα, συνειδητοποιεί τα στοιχεία που συνδέουν τους λαούς, αφού κατανοεί το μακραίωνο οδοιπορικό του ανθρώπινου γένους, χωρίς ένστικτα, πάθη και μισαλλόδοξες αντιλήψεις που διχάζουν τους λαούς.

Κατά τρόπο αντίστοιχο, τα ελληνικά μουσεία δίνουν τη δυνατότητα στους επισκέπτες να γνωρίσουν την ιδιαίτερη φυσιογνωμία κάθε ελληνικού τοπίου, η οποία, ενώ, αποτελούσε αναπόσπαστο τμήμα του ελληνικού κόσμου, δημιουργούσε, ταυτόχρονα, τη δική της πολιτιστική ιστορία, με συνέπεια να αναπτύσσονται πολυάριθμα ρεύματα, ακόμη και στην ίδια ιστορική περίοδο.

Ως εκ τούτου, ο επισκέπτης αποκτά γνώση των επιμέρους πολιτιστικών ταυτοτήτων που συνιστούν την ελληνική πολιτισμική παράδοση, με συνέπεια να συνειδητοποιεί τα αρχέτυπα του ελληνικού πολιτισμού που αναπτύχθηκαν παρά τα επιμέρους ρεύματα.

Έτσι, συνάπτει πνευματικούς δεσμούς με τον Ελληνισμό συνολικά, και εκδηλώνει το ανθρώπινο ενδιαφέρον του για τους Έλληνες.

Εξάλλου, κατά το παρελθόν, αναπτύχθηκε ο φιλελληνισμός και εκδηλώθηκε η αλληλεγγύη της διεθνούς κοινής γνώμης προς τους αγωνιζόμενους για την ανεξαρτησία Έλληνες, όταν οι Ευρωπαίοι ήλθαν σε επαφή με τις πνευματικές δημιουργίες του Ελληνισμού, οι οποίες ανανέωσαν τη φιλοσοφική σκέψη και καλλιέργησαν τα αισθητικά κριτήριά τους.

Αυτός, άλλωστε, είναι και ο λόγος για τον οποίο, μέσα από τη μύηση στον ελληνικό πολιτισμό, καθίσταται δυνατή η αρτιότερη κατανόηση των προτύπων της σύγχρονης πνευματικής και καλλιτεχνικής Ευρώπης: η διαμόρφωση του δυτικού πολιτισμού βασίστηκε σε μεγάλο βαθμό στα κλασικά πρότυπα τέχνης και λόγου, καθώς εκεί έστρεψαν την προσοχή τους οι διανοητές και οι καλλιτέχνες, για να αναζητήσουν την αλήθεια και την ομορφιά, προκειμένου να αποτυπώσουν αποτελεσματικότερα τις νέες αυτές αντιλήψεις.

Σε ό,τι αφορά στον Έλληνα ειδικά επισκέπτη, τα ιστορικά-εθνολογικά μουσεία του δίνουν τη δυνατότητα να τονώσει την εθνική του αυτογνωσία και να ενισχύσει την εθνική του συνείδηση. Ως εκ τούτου, είναι σε θέση να επαναπροσδιορίσει επιτυχημένα την πολιτισμική ταυτότητα του παρελθόντος αλλά και την ευρύτερη εξέλιξη μέσα στα νέα ιστορικά δεδομένα.

**ΚΕΙΜΕΝΟ II**

Εμείς και οι αρχαίοι χώροι θέασης και ακρόασης Οι χώροι θέασης και ακρόασης που δημιούργησε η ελληνική αρχαιότητα αποτελούν για πολλούς λόγους μιαν από τις πιο σημαντικές ομάδες μνημείων της πολιτισμικής μας κληρονομιάς.

Πρώτα απ’ όλα, γιατί οι χώροι αυτοί, ως τόποι μαζικής συγκέντρωσης, για θρησκευτικούς, πολιτικούς ή ψυχαγωγικούς σκοπούς, εκφράζουν στην αρχιτεκτονική με τον προφανέστερο τρόπο τη δημοκρατική αντίληψη για τη ζωή και την έντονη αίσθηση κοινότητας που χαρακτήρισε τον αρχαίο βίο. Τα σχετικά αρχιτεκτονικά σχήματα εκείνης της δημιουργίας (θέατρα, βουλευτήρια κλπ.) εξακολουθούν μέχρι σήμερα να εξυπηρετούν ανάλογες δραστηριότητες.

Ένας δεύτερος λόγος για την ιδιαίτερη σημασία αυτών των χώρων είναι ότι το θέαμα και ο λόγος που αναπτυσσόταν μέσα σ’ αυτούς, ιδιαίτερα το ψυχαγωγικό θέαμα, με την πραγματική έννοια της ψυχαγωγίας, της αγωγής της ανθρώπινης ψυχής, αποτελεί ένα από τα σημαντικότερα κοινωνικά πολιτισμικά αγαθά. Από τη γέννηση του δράματος στους χώρους λατρείας της αρχαίας Ελλάδας μέχρι και σήμερα ο λόγος και η δράση που εκτυλίσσεται μέσα σε θεατρικούς χώρους παράγουν πολιτισμό.

Και ένας τρίτος λόγος είναι ότι στο χώρο της Μεσογείου, και ιδιαίτερα στην Ελλάδα, σώζονται σε μεγάλο αριθμό οι χώροι στους οποίους ασκήθηκε από την εποχή της διαμόρφωσής της η θεατρική δημιουργία. Οι χώροι αυτοί, περισσότερο από όσο όλα τα άλλα κατάλοιπα του παρελθόντος, ασκούν στη σύγχρονη κοινωνία αλλά και τη σύγχρονη καλλιτεχνική δημιουργία, μιαν ιδιαίτερη πρόκληση επαφής του παρόντος με το παρελθόν, επειδή προσφέρονται κατ’ εξοχήν για χρησιμοποίησή τους με την ίδια λειτουργία για την οποία σχεδιάστηκαν. Αυτή η επαφή του παρόντος με το παρελθόν, όχι μόνο των ειδικών αλλά και του ευρύτερου κοινού, είναι μια βασική επιδίωξη της σύγχρονης αρχαιολογίας, η οποία βλέπει τη δικαίωσή της στη βίωση από την κοινωνία του ιστορικού περιεχομένου και του μηνύματος ζωής των μνημείων. Αλλά και από την άλλη πλευρά, η βίωση των μνημείων και η ένταξή τους στη ζωή εξελίσσεται από τάση σε απαίτηση της σύγχρονης κοινωνίας.

Η επιδίωξη της συνάντησης της σύγχρονης δημιουργικότητας και των διαμορφωμένων από το δημιουργικό παρελθόν σχημάτων θεατρικών χώρων, που εξυπηρετεί την παραπάνω απαίτηση, θέτει, βέβαια, προβλήματα, αφού τα αρχαία θέατρα και οι άλλοι χώροι θέασης, όπως τα ωδεία, τα στάδια κλπ., είναι πλέον μνημεία, όλα με μικρότερες ή μεγαλύτερες φθορές και καταπονήσεις. Τα περισσότερα μάλιστα σώζονται αποσπασματικά, μέχρι σημείου αδυναμίας αναβίωσης και εξυπηρέτησης της κατά προορισμόν λειτουργίας τους.

Τα προβλήματα αυτά δεν πρέπει, βέβαια, με κανέναν τρόπο να οδηγούν σε αρνητική τοποθέτηση για τη σύγχρονη χρήση των κατάλληλων για τη δραστηριότητα αυτή μνημείων. Η επαφή του κοινού με τα μνημεία, και ιδιαίτερα στην περίπτωση αυτή η βίωση από το ευρύ κοινό σύγχρονων προβληματισμών και καλλιτεχνικών εκφράσεων μέσα από το ιστορικό περιβάλλον, είναι ο καλύτερος και αποτελεσματικότερος τρόπος προσέγγισης και οικείωσης της πολιτισμικής μας κληρονομιάς. Αλλά είναι, παράλληλα, και ο δραστικότερος τρόπος δημιουργίας στην ευρύτερη κοινωνία συνείδησης εκτίμησης και προστασίας των μνημείων μας.

Η καταγραφή όλων των μνημείων αυτών –των πολύ ή λιγότερο γνωστών, των εντοπισμένων αλλά μη ερευνημένων, αλλά και εκείνων των οποίων γνωρίζουμε ακόμη την ύπαρξη μόνο από αρχαίες μαρτυρίες– με όλα τα δεδομένα τους, δηλαδή την ιστορία τους, τα χαρακτηριστικά τους, την κατάστασή τους και τις δυνατότητες χρήσης ή απλής ανάδειξής τους, θα προσφέρει ένα πολύ σημαντικό εργαλείο στη συστηματικότερη διαχείριση αυτού του πλούτου. Η όσμωση1 αρχαιολόγων, ανθρώπων του θεάτρου, παραγόντων της τοπικής αυτοδιοίκησης και άλλων διανοητών είναι βέβαιο ότι θα δημιουργήσει ένα πολύ καλό κλίμα για μια κοινή προσπάθεια ισορροπημένης και συνετής προσέγγισης του είδους αυτού των μνημείων.

Η καλλιέργεια, εξάλλου, με διάφορες εκδηλώσεις στο ευρύτερο κοινό της τάσης αυτής απέναντι στα μνημεία θα αποτελέσει ουσιαστική θετική συμβολή, αφενός, στην ολοκληρωμένη προστασία τους (ενεργητική προστασία και από το ευρύ κοινό) και, αφετέρου, στη δημιουργική βίωση των αρχαίων χώρων θέασης.

Β. Λαμπρινουδάκης, «Εμείς και οι αρχαίοι χώροι θέασης και ακρόασης», στον συλλογικό τόμο «Διάζωμα» κίνηση πολιτών για την ανάδειξη των αρχαίων θεάτρων, Εκδόσεις Διάζωμα 2009 (Διασκευή).

**ΚΕΙΜΕΝΟ 3**

**ΘΕΜΑ Α**

Α. Να διαβάσετε το κείμενο I και να παρουσιάσετε συνοπτικά σε ένα κείμενο 80 – 100 λέξεων τη συμβολή των μουσείων στην πολιτισμική ταυτότητα των επισκεπτών.

Μονάδες 15

**ΘΕΜΑ Β**

Β1. Να επαληθεύσετε ή να διαψεύσετε , σύμφωνα με το **κείμενο II,** τις παρακάτω διαπιστώσεις, γράφοντας στο τετράδιό σας, δίπλα στο γράμμα που αντιστοιχεί σε κάθε πρόταση, τη λέξη Σωστό, αν η πρόταση είναι σωστή, ή τη λέξη Λάθος, αν η πρόταση είναι λανθασμένη:

α.Ο συγγραφέας συσχετίζει τους αρχαίους θεατρικούς χώρους με τη δημοκρατία.

β. Ο συγγραφέας θεωρεί το αρχαίο θέατρο διασκέδαση και όχι πραγματική ψυχαγωγία.

γ. Κατά τον συγγραφέα, δεν θα πρέπει σήμερα να γίνονται θεατρικές παραστάσεις στα αρχαία θέατρα.

δ. Ο συγγραφέας δεν θα συμφωνούσε με τη διοργάνωση σύγχρονων μαθητικών αγώνων ρητορικής σε ένα αρχαίο βουλευτήριο.

ε. Κατά τον συγγραφέα, η χρήση των αρχαίων θεάτρων σε σύγχρονες εκδηλώσεις μπορεί να συμβάλει στην προστασία και ανάδειξή τους .

**Μονάδες 10**

Β2.

α) Να αιτιολογήσετε τη χρήση της διπλής παύλας στην παρακάτω περίπτωση: –των πολύ … αρχαίες μαρτυρίες– (στην έβδομη παράγραφο του κειμένου II), καθώς και την χρήση των παρενθέσεων « (π.χ. Φυσικής Ιστορίας, λαϊκή τέχνη κ.ά.)» (στη δεύτερη παράγραφο του κειμένου I)

**Μονάδες 2**

β) Ποιο ρηματικό πρόσωπο κυριαρχεί στο κείμενο II; Να δικαιολογήσετε την επιλογή του συγγραφέα.

**Μονάδες 3**

γ) Να συντάξετε έναν τίτλο για το κείμενο II με τον οποίο θα εισάγετε τον αναγνώστη στο βασικό προβληματισμό του συγγραφέα.

**Μονάδες 2**

δ) Να αντικαταστήσετε τις διαρθρωτικές λέξεις-εκφράσεις με άλλες (λέξεις-εκφράσεις) που να διατηρούν τη συνοχή του κειμένου:

**Πρώτα απ’ όλα** (στη δεύτερη παράγραφο)

παράλληλα (στην έκτη παράγραφο)

**εξάλλου** (στην ένατη παράγραφο).

**Μονάδες 3**

**ε)** Να σχολιάσετε την επιλογή της σύνταξης (ενεργητικής ή παθητικής) **στο κείμενο I**

συνδέοντάς την με την επικοινωνιακή πρόθεση του συγγραφέα: «(…), ο άνθρωπος καλλιεργείται πολιτισμικά και αναβαθμίζει τα αισθητικά του κριτήριά του, καθώς διεισδύει στην κουλτούρα του πολιτισμού από τον οποίο παρέχονται τα εκθέματα (…)».

**Μονάδες 5**

**Β3.** Πρόθεση του συντάκτη του Κειμένου 1, να πληροφορήσει τεκμηριωμένα και με σαφήνεια τον αναγνώστη για την προσφορά των μουσείων στην πνευματική ανάπτυξη και την καλλιέργεια της πολιτισμικής ταυτότητας των επισκεπτών τους. Με ποια αποδεικτικά μέσα υποστηρίζει αυτή την επικοινωνιακή πρόθεση; Δώστε τρία παραδείγματα χρήσης διαφορετικών αποδεικτικών μέσων στο κείμενο αυτό.

**Μονάδες 15**